

|  |
| --- |
| **Súhrnný prehľad** |
| Posúdenie vplyvu týkajúce sa návrhu povinného prenosu a výmeny údajov o platbách súvisiacich s DPH |
| **A. Potreba konať** |
| **Prečo? Aký problém sa rieši?**  |
| Problémom sú podvody v oblasti DPH v elektronickom obchode. Straty na DPH z cezhraničných dodávok tovaru medzi podnikmi a koncovými spotrebiteľmi sa na úrovni celej EÚ odhadujú približne na 5 miliárd EUR ročne. Na úrovní EÚ neexistujú odhady podvodov v oblasti DPH, ktoré súvisia s cezhraničným poskytovaním služieb medzi podnikmi a koncovými zákazníkmi, iba sektorovo zdokumentované dôkazy o vysielaní a online hrách. Bez zásahu EÚ sa budú s rozvojom elektronického obchodu tieto straty pravdepodobne ešte prehlbovať. Podvody v oblasti DPH v elektronickom obchode predstavujú pre daňové správy členských štátoch skutočnú výzvu, pretože majú málo informácií na identifikovanie online podnikov, a to najmä tých, ktoré sú usídlené v inej krajine. Potrebné informácie na posúdenie povinností v oblasti DPH majú k dispozícii tretie strany (napríklad poskytovatelia platobných služieb), ktoré sú tiež často usadené v inej jurisdikcii. Daňové správy nemajú administratívnu kapacitu na vzájomné udržiavanie kontaktov a výmenu obrovského objemu informácií potrebných na kontrolu a boj proti podvodom v oblasti DPH v elektronickom obchode. Podvody v oblasti DPH v elektronickom obchode ovplyvňujú rozpočty členských štátov a EÚ, legitímne podniky v EÚ, ktoré sú poškodené nekalou súťažou, a občanov EÚ, pretože znižujú prostriedky investované do verejných služieb. |
| **Čo sa od tejto iniciatívy očakáva?**  |
| Všeobecnými cieľmi iniciatívy je znížiť straty členských štátov na DPH, a tým prispieť k fiškálnej konsolidácii v rámci EÚ, ako aj zabezpečiť rovnaké podmienky pre legitímne podniky v EÚ, ktoré sú poškodené nekalou súťažou podvodníkov. Osobitným cieľom je obmedziť podvody v oblasti DPH v elektronickom obchode tým, že sa správcom dane poskytnú účinné a efektívne nástroje na odhaľovanie podnikov, ktoré nedodržiavajú predpisy. |
| **Aká je pridaná hodnota opatrení na úrovni EÚ?**  |
| Samotné členské štáty nemajú prostriedky na boj proti podvodom v oblasti DPH v elektronickom obchode, keďže tie majú vo svojej podstate cezhraničný rozmer. Pravidlá administratívnej spolupráce v EÚ v oblasti DPH sa uvádzajú v nariadení Rady (EÚ) č. 904/2010 o administratívnej spolupráci a boji proti podvodom v oblasti dane z pridanej hodnoty, preto by mala byť ďalšia iniciatíva v tejto oblasti vymedzená v kontexte toho istého nariadenia. |

|  |
| --- |
| **B. Riešenia** |
| **Aké legislatívne a nelegislatívne možnosti politiky sa zvažovali? Je niektorá z možností uprednostňovaná? Prečo?**  |
| Vo východiskovom scenári (1. možnosť) majú členské štáty EÚ rozdielne prístupy k boju proti podvodom v oblasti DPH v elektronickom obchode a iba niektoré z nich získavajú údaje od online sprostredkovateľov.Podľa možnosti bez regulačných opatrení (2. možnosť) bude Európska komisia pomáhať správcom dane rozvíjať ich administratívnu kapacitu na boj proti podvodom v oblasti DPH v elektronickom obchode a uverejňovať usmernenia s cieľom posilňovať spoluprácu medzi správcami dane a platobnými sprostredkovateľmi.Regulačná možnosť (3. možnosť) znamená zmenu právneho rámca EÚ pre poskytovateľov platobných služieb tak, aby relevantné údaje o platbách poskytovali správcom dane. Pre správcov dane táto možnosť znamená 1. získavanie údajov o platbách a uskutočňovanie analýzy rizika na odhaľovanie dodávateľov na diaľku, ktorí si neplnia povinnosti v oblasti DPH, a 2. výmenu týchto údajov so správcami dane iných členských štátov a ich spoločné využívanie. V rámci regulačnej možnosti sa predpokladajú rôzne alternatívne technické riešenia nato, aby mohli správcovia dane uskutočňovať výmenu relevantných údajov o platbách alebo ich spoločne využívať. V jednom z riešení sa predpokladá automatizovaný prístup k databázam ostatných členských štátov, zatiaľ čo v ďalších troch riešeniach sa počíta s centrálnym registrom údajov o platbách na úrovni EÚ, ku ktorému by mali prístup úradníci členských štátov na boj proti podvodom. Uprednostňovanou možnosťou je regulačná možnosť, ktorej súčasťou je centrálny register EÚ. |
| **Kto podporuje ktorú možnosť?**  |
| Regulačnú možnosť, a najmä centrálny register, podporuje 18 správcov dane (z 23 respondentov). Poskytovatelia platobných služieb (3 z 3) podporujú regulačnú možnosť.38 respondentov z otvorenej verejnej konzultácie (z 52) podporuje regulačnú možnosť. |
| **C. Vplyvy uprednostňovanej možnosti** |
| **Aké sú výhody uprednostňovanej možnosti (prípadne hlavných možností, ak sa žiadna konkrétna možnosť neuprednostňuje)?**  |
| Boj proti podvodom v oblasti DPH v elektronickom obchode bude prínosný pre rozpočty členských štátov a EÚ, pretože sa zvýšia príjmy z DPH. Vyššie príjmy z DPH sú prínosom aj pre občanov EÚ, keďže do verejných služieb možno investovať ďalšie verejné príjmy. Európskym legitímnym podnikom prinesie výhodu rovnakých podmienok. Konzultácie s hlavnými zainteresovanými stranami však, žiaľ, nepriniesli potrebné kvantitatívne dôkazy. |

|  |
| --- |
| **Aké sú náklady na uprednostňovanú možnosť (ak existuje, inak na hlavné možnosti)?**  |
| Poskytovatelia platobných služieb budú musieť znášať administratívne zaťaženie a náklady na predkladanie údajov o platbách správcom dane. Všetky daňové správy budú znášať jednorazové náklady vo výške 7,5 milióna EUR a bežné náklady vo výške 2,9 milióna EUR ročne. Európska komisia bude znášať jednorazové náklady vo výške 11,8 milióna EUR a bežné náklady vo výške 4,5 milióna EUR ročne. |
| **Aký bude vplyv na podniky, MSP a mikropodniky?**  |
| Harmonizácia požiadaviek na predkladanie správ bude prínosná pre všetky MSP poskytujúce platobné služby, ktoré by inak čelili rôznym pravidlám podávania správ a postupom správcov dane v jednotlivých členských štátoch. A napokon, MSP v oblasti elektronického obchodu a tradičného hospodárstva budú využívať výhody rovnakých podmienok, zatiaľ čo správcovia dane členských štátov budú schopní odhaľovať podvodníkov v oblasti DPH v elektronickom obchode. |
| **Očakáva sa významný vplyv na štátne rozpočty a verejnú správu?** |
| Údaje o platbách umožnia správcom dane vybrať dodatočnú DPH v rámci boja proti podvodom v oblasti DPH v elektronickom obchode. Očakáva sa, že tento pozitívny vplyv na štátne rozpočty sa dostaví v krátkom čase. |
| **Očakávajú sa iné významné vplyvy?**  |
| Osobné údaje budú do istej miery spracúvať vnútroštátne orgány na účely boja proti podvodom v oblasti DPH v elektronickom obchode v súlade so všeobecným nariadením o ochrane údajov. |
| **D. Následné činnosti** |
| **Kedy sa táto politika preskúma?**  |
| Komisia bude monitorovať uplatňovanie nového systému výmeny údajov o platbách prostredníctvom výročných správ Eurofiscu a výročných štatistík o výmene informácií, ktoré predkladajú členské štáty. Po piatich rokoch od nadobudnutia účinnosti Komisia napokon predloží správu Európskemu parlamentu a Rade o uplatňovaní systému.  |